**ЧУЛУУТАЙ ТАНИЛЦСАН МИНЬ**

-Ээж ээ, над тоглоом өгөөч! гэж би нэг өдөр гуйлаа.

Ээж: -Гол дээр оч! Тэнд чиний тоглоом бэлэн бий гэв. Би гол руу явлаа. Зуны дунд үед бараг усгүй болон хатдаг мөртлөө хаврын дунд сард хавь ойрыг усаар ундалж, эрэгээ халин шуугин шаагидаг зантай уулын догшин голын хөвөөнд манайх өөдөө уруугаа нүүдэллэн нутагладаг байлаа.

Намайг гол дээр очиход айлын хүүхдүүд ямар нэгэн юм эрэх мэт чулуун дунд доош бөхийн явцгааж байлаа.

-Та нар юу хайж байгаа юм бэ? гэж сониучлан асуув.

-Тоглоом гэж тэд нар ам амандаа товчхон хариуллаа.

-Ямар тоглоом! гэж асуувал -Ийм тоглоом гэж нэг жаал жижигхэн дөрвөлжин чулуу үзүүлэв. Тэр чулуу ногоон алаг атлаа наранд гялтганан гялалзсан дөрвөлжин толботой байв. Тэр мэт сонин хачин чулуу байдаг гэдэгт би үнэмшиж ядан барьж үзлээ.

 -Энэ бол авдар шүү. Одоо манайх хамгийн гоё авдартай айл болно гэж тэр чулууг олсон хүү гайхуулав.

-Голын чулуун дотор байхгүй юм үгүй. Авдар сав, аяга, дээл, боов, чихэр, морь, тэмээ цөм бий гэж нэг охин ярьлаа.

-Би хүүхдүүдийг дуурайж чулуун дотор хайгуул хийж эхэллээ.

Анхандаа над юу ч олдсонгүй. Үүнээс гадна чулуун дотор бүдчин яваад хөлөө шалбалж уйлав. Хүүхдүүд намайг тойрон ирж

-Битгий уйл, чулуун дотор эвтэйхэн гишгиж сур. Чулуу их «ууртай» шүү гэж нэг охин сануулав.

-Би өвдсөндөө уйлаагүй. Над тоглоом олдохгүй байна гэж өчлөө. Тэгтэл миний танил цоохор хамартай жаал,

-Наад хөлийн чинь хажууд нэг морь байж байна, сайхан цагаан морь! гэв. Авч үзвэл морьтой яг адилхан хэлбэртэй цагаан чулуу байв.

-Нээрээ яасан хөөрхөн морь вэ гэж хүүхдүүд шохоорхлоо.

-Чи энэ морио миний тэмээгээр сольчих гэж нэг өөр хүүхэд хоёр бөх шиг сэрэвгэр юмтай хөх чулуу үзүүлэв.

 -Чиний тэмээ ноос нь зулмарчихсан юм байна гэж өөр нэг жаал хэлэв. -Яагаад! гэж нөгөөх нь гайхав.

-Яах вэ дээ! Хөх өнгөтэй байна. Тэмээний ноос зулмарчихаараа ийм чилдэн хөх арьс гардаг шүү дээ гэж тэд маргав.

Энэ бүхэн над үнэмшигдлээ. Би голын чулуун дотроос анх удаа бяцхан хар толботой цагаан «морь» олов. Үүндээ урамшин үдийн хонь хотолтол гол дотор тэнэв. Хормой дүүрэн чулуун эдлэлтэй буцаад ирж явахад хүмүүс дайралдан толгой сэгсэрч,

-Дээлийн хормой яаж тэснэ

-Мөн их олзтой эр ээ! гэх мэт ярьцгаав. Ээж намайг хараад инээмсэглэж

-За тэр шүү, Гол дээр тоглоом их байгаа биз? гэв. Би,

-Зөндөө байна. Ээж ээ би хонь саасны дараа гол руу явъя гэж гуйлаа.

-Яв яв.

Миний хормойлж ирсэн чулуун дотор юм бүгд байлаа. Хоёр дөрвөлжин чулууг авдар гэв. Хэдэн дугариг чулууг таваг, тогоо, аяга шанага болгов. Өнгө өнгийн гулуузан чулуунууд дээл боллоо.

Үдээс хойш нөгөөх цоохор хамарт найз маань ирж,

-Хоёулаа манайд очъё гэв.

-Танай ааваас айж байна! гэв. Учир нь цоохор хамартын аав нь бавайсан сахалтай аймаар хүн байдаг юм.

-Би өөрөө «аав» байхгүй юу? гэж тэр хүү хэлээд,

-Надаас чи айж байна уу хэмээн гараас минь хөтлөн явлаа. Гэр лүүгээ биш өөр зүгт явсанд би гайхав. Голын хөвөөний сайхан ногоон зүлгэн дээр ирлээ. Ногоон зүлгэн дээр торгоны хээ шиг дугуй алаг юмс үзэгдлээ. Тэдгээрийн хамгийн захынх дээр ирвэл өнгө өнгийн чулуу дугуйруулан өржээ.

-За энэ манайх гэж найз маань хуруугаар зангаснаа,

-Харахгүй юу. Тэр манай шар халтар нохой хэвтэж байна. Манай нохой их ууртай шүү. Зууж мэднэ гэснээ гарынхаа салаанд буй морь шиг чулууг газар шигтгэж,

-Нохой хорио! гэв. Тэгээд өөрөө

-Нохой зуухгүй ээ. Уяатай гэж хариулав. Над руу хандаж,

-За хоёул мориноосоо бууж манайд оръе гэв.

Чулуугаар гэр барьж ингэж тоглодог ажээ.

-Манай хүүхдүүд тэр тоглож байна гэж гадаа хажууд байгаа арван хэдэн жижигхэн бөөрөнхий чулууг заав.

Аяа, би хорвоо чамтай чулуугаар анх танилцаж дээ. Чулууны өнгө нь тоолж баршгүй олон. Улаан, ногоон, шар, бор, хөх хүрэн, цагаан чулуунууд дангаар буюу холилдон оршино. Чулуу бас зөөлөн хатуу, халуун, хүйтэн, иртэй иргүй байдаг юм билээ. Голын усанд элэгдсэн бөөрөнхий чулуу бол мөлчгөр зөөлхөн, бас бүлээхэн эелдэг байна. Өндөр уулын орой дахь чулуу мөн салхинд элэгдэн зөөлөрсөн боловч хүйтэн байна. Харин асганы чулуу юунд ч элэгдээгүй учир хатуу, хурц бас хүйтэн байдаг.